Kanne 21.5.2020 – Aquind ym. v. komissio

(Asia T-295/20)

(2020/C 247/38)

Oikeudenkäyntikieli: englanti

Asianosaiset

Kantajat: Aquind Ltd (Wallsend, Yhdistynyt kuningaskunta), Aquind SAS (Rouen, Ranska), Aquind Energy (Luxemburg, Luxemburg) (edustajat: solicitor S. Goldberg, asianajaja, E. White, solicitor C. Davis ja solicitor J. Bille)

Vastaaja: Euroopan komissio

Vaatimukset

Kantajat vaativat, että unionin yleinen tuomioistuin

— kumoaa riidanalaisen toimen, eli delegoidun asetuksen, siltä osin kuin sillä poistetaan AQUIND Interconnector unionin luettelosta

— toissijaisesti kumoaa delegoidun asetuksen kokonaisuudessaan ja

— velvoittaa Euroopan komission korvaamaan kantajien oikeudenkäyntikulut.

Oikeudelliset perusteet ja pääasialliset perustelut

Kanteessaan kantajat vaativat unionin yleistä tuomioistuinta kumoamaan Euroopan parlamentin ja neuvoston asetuksen (EU) N:o 347/2013 muuttamisesta vahvistamalla unionin luettelo yhteistä etua koskevista hankkeista 31.10.2019 annetun komission delegoidun asetuksen (EU) 2020/389 (1).

Kanteensa tueksi kantajat vetoavat seitsemään kanneperusteeseen.

1) Ensimmäinen kanneperuste, jonka mukaan sille, että AQUIND Interconnector on poistettu unionin luettelosta, ei ole esitetty perusteluja. — Delegoidussa asetuksessa ei perusteluvelvollisuuden vastaisesti ole tai siinä ei mainita mitään perusteluja sille, että AQUIND Interconnector on poistettu unionin luettelosta, eikä kantajille ole esitetty mitään perusteluja kyseisen poistamisen osalta.

2) Toinen kanneperuste, jonka mukaan asetuksen (EU) N:o 347/2013 (2) (jäljempänä TEN-E-asetus) ja erityisesti sen 5 artiklan 8 kohdan mukaisia menettelyllisiä ja aineellisia vaatimuksia on rikottu. — Yhteistä etua koskevien hankkeiden luetteloa ei ole laadittu delegoidussa asetuksessa TEN-E-asetuksen vaatimusten mukaisesti.

3) Kolmas kanneperuste, jonka mukaan energiaperuskirjasta tehdyn sopimuksen 10 artiklan 1 kohtaa on rikottu. — AQUIND Interconnectorin poistaminen unionin luettelosta ja tällaisen poistamisen perustelematta jättäminen ovat vastoin energiaperuskirjasta tehdyn sopimuksen 10 artiklan 1 kohdan mukaisia velvoitteita luoda vakaat, oikeudenmukaiset ja avoimet olosuhteet ja kohdella investointeja oikeudenmukaisesti ja tasapuolisesti.

4) Neljäs kanneperuste, jonka mukaan Euroopan unionin perusoikeuskirjan 41 artiklan mukaista oikeutta hyvään hallintoon on loukattu. — Perusoikeuskirjan 41 artiklan vastaisesti AQUIND Interconnectoria ei poistettu unionin luettelosta puolueettomasti eikä kantajilla ollut oikeutta tulla kuulluiksi ennen delegoidun asetuksen antamista.

5) Viides kanneperuste, jonka mukaan unionin oikeuteen kuuluvaa yhdenvertaisen kohtelun periaatetta on loukattu. — Unionin oikeuteen kuuluvan yhdenvertaisen kohtelun periaatteen vastaisesti AQUIND Interconnectoria kohdeltiin eri ja epäoikeudenmukaisella tavalla suhteessa vertailukelpoisiin ehdotettuihin yhteistä etua koskeviin hankkeisiin eikä tällaiselle epäyhdenvertaiselle kohtelulle esitetty mitään objektiivisia perusteita.

6) Kuudes kanneperuste, jonka mukaan unionin oikeuteen kuuluvaa suhteellisuusperiaatetta on loukattu. — Koska AQUIND Interconnector on nykyinen kehitysvaiheessa oleva yhteistä etua koskeva hanke, sen poistaminen unionin luettelosta vertailematta sitä yksityiskohtaisesti sen kanssa vertailukelpoisiin hankkeisiin ja antamatta kantajille tilaisuutta korjata mahdollisia ongelmia on suhteetonta.

7) Seitsemäs kanneperuste, jonka mukaan unionin oikeuteen kuuluvia oikeusvarmuuden ja luottamuksensuojan periaatteita on loukattu. — Riidanalaisella toimella loukataan kantajien luottamuksensuojaa siltä osin kuin niillä on oikeus luottaa siihen, että niiden hanke sisällytetään unionin luetteloon yhteistä etua koskevista hankkeista ja että tämä unionin luettelo laaditaan TEN-E-asetuksessa säädettyjen tavoitteiden ja velvoitteiden sekä muiden sovellettavien oikeudellisten vaatimusten mukaisesti.

(1) EUVL 2020, L 74, s. 1.

(2) Euroopan laajuisten energiainfrastruktuurien suuntaviivoista ja päätöksen N:o 1364/2006/EY kumoamisesta sekä asetusten (EY) N:o 713/2009, (EY) N:o 714/2009 ja (EY) N:o 715/2009 muuttamisesta 17.4.2013 annettu Euroopan parlamentin ja neuvoston asetus (EU) N:o 347/2013 (EUVL 2013, L 115, s. 39).